《梅林分韵赋诗得下字》
宋代·施晋卿

郊原宿雨馀，雪重云垂野。
春信初动摇，欲往岂无驾。
使君早着初，问路逢耕者。
深寻烟雨村，共作诗酒社。
庭荒六老树，气象自俨雅。
一笑呼酒来，大盆注老瓦。
最后看枯株，何意当大厦。
夭矫待风云，有年天宝假。
须知羹鼎调，嘉宝系用舍。
我欲寿使君，樽罍更倾泻。
明朝得楚骚，健甚无屈贾。
君今有锡环，诏落九天下。
蜀江雪浪来，棹趁船人把。
留滞以诸生，斯文要陶冶。
惟应郢中歌，倡绝和自寡。
更闻督熊儿，夜赋烛馀地。
它年看无双，声誉出江夏。
却笑昌黎公，阿买字能写。

作者简介：施晋卿，字子一，成都（今属四川）人。高宗绍兴二十七年（一一五七）进士（清嘉庆《成都县志》卷二）。事见《成都文类》卷一一。